Diari Oficial de la Generalitat Valenciana


Sumari del DOGV 3459, del 23-03-1999 (1999/2183)

ORDRE de 18 de febrer de 1999, de la Conselleria de Benestar Social, per la qual es regulen i convoquen ajudes d'equipament, de reforma i de construcció, per a l'adequació als requisits de la LOGSE i al Reial Decret 1.004/1991, de centres l'objectiu dels quals siga la conciliació entre la vida laboral i la vida familiar en l'àmbit de la família i d'adopcions.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3459

Data del DOGV
:   23-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2183


Data del document
:   18-02-1999

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * centre d'ensenyament
    * administració local
    * guarda de xiquets

ORDRE de 18 de febrer de 1999, de la Conselleria de Benestar Social, per la qual es regulen i convoquen ajudes d'equipament, de reforma i de construcció, per a l'adequació als requisits de la LOGSE i al Reial Decret 1.004/1991, de centres l'objectiu dels quals siga la conciliació entre la vida laboral i la vida familiar en l'àmbit de la família i d'adopcions. [1999/L2183]
  
La Llei 5/1997, de 25 de juny, de la Generalitat Valenciana, per la qual es regula el sistema de serveis socials en l'àmbit de la Comunitat Valenciana incorpora, entre les competències de l'administració de la Generalitat Valenciana, mitjançant la conselleria competent en matèria de serveis socials, establir les prioritats tant en la programació de les actuacions com en les inversions que cal realitzar en els equipaments, i també donar suport econòmic, en la mesura de les seues possibilitats pressupostàries, a les entitats locals que sol·liciten col·laborar en la prestació de serveis socials.
  
El Reial Decret 1.004/1991, de 14 de juny, estableix els requisits mínims que han de tenir els centres que impartisquen ensenyaments de règim general no universitaris per a adequar-se a la Llei Orgànica d'Ordenació General del Sistema Educatiu -LOGSE- (BOE núm. 152, de 26 de juny de 1991). Entre aquests centres estan els d'Educació Infantil, per als quals s'estableix un termini màxim d'adequació. Aquest termini va ser ampliat pel Reial Decret 173/1998, de 16 de febrer (BOE núm. 41, de 17 de febrer de 1998).
  
D'altra banda, la Generalitat Valenciana, mitjançant la Conselleria de Benestar Social, subscriu convenis de duració anual amb el Ministeri de Treball i Afers Socials, amb la finalitat de subvenir al manteniment de centres la titularitat dels quals pertanya a entitats locals i l'objecte dels quals siga conciliar la vida familiar i laboral per mitjà de l'atenció a població infantil de 0 a 3 anys. El citat conveni estableix, com un del principis bàsics, l'adequació de centres existents als requisits exigits per la LOGSE.
  
Per tal d'afavorir aquesta adequació, la Generalitat Valenciana disposa, per a l'exercici 1999, de dotació pressupostària amb la finalitat de subvencionar les despeses en equipament i inversions que es realitzen amb aquest objectiu i adreçats a centres la titularitat dels quals corresponga a les entitats locals.
  
D'acord amb les consideracions anteriors, és objectiu fonamental d'aquesta convocatòria col·laborar financerament en l'adequació a la normativa recollida en la LOGSE i en el Reial Decret 1.004/1991, mitjançant la dotació dels equipaments i de les instal·lacions de centres l'objectiu dels quals siga la conciliació entre la vida laboral i la vida familiar i, per tant, incrementar la qualitat de les prestacions de serveis socials en l'àmbit de la família i les adopcions en l'àmbit d'infrastructures necessàries.
  
En virtut de tot això, i en ús de les facultats que em confereix el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
TÍTOL I
  
Ajudes i subvencions
  
Article 1. Àmbit i objecte
  
Es convoquen ajudes en l'exercici 1999 per a la realització de projectes i despeses la finalitats dels quals siga l'equipament, la reforma i la construcció de centres de dia que tinguen com a objectiu la conciliació de la vida familiar i laboral. Aquests projectes i despeses hauran de tenir com a finalitat adaptar-se a la normativa i als requisits recollits en el Reial Decret 1.004/1991, de 14 de juny, d'Adequació a la Llei Orgànica d'Ordenació General del Sistema Educatiu (LOGSE).
  
Article 2. Sol·licitants
  
Podran sol·licitar aquestes ajudes les entitats locals o les mancomunitats titulars dels centres citats en l'article 1 d'aquesta ordre.
  
Article 3. Requisits
  
Els centres per als quals se sol·licita l'ajuda hauran de complir els requisits següents:
  
3.1. Els centres han de tenir la corresponent resolució d'autorització de funcionament de la Conselleria de Cultura, Educació i Ciència, o bé, haver-la sol·licitada, i que l'expedient no estiga paralitzat per causa imputable a la persona interessada. En el cas de centres que encara no estan oberts, hi valdrà el que preveu el punt 3 d'aquest article.
  
3.2. Donat cas que aquesta autorització estiguera sol·licitada però no resolta, excepcionalment, mitjançant resolució motivada, podran atorgar-se subvencions als centres que, estant en funcionament i en vies d'obtenir l'autorització definitiva, es considere convenient la concessió per raons de necessitat o d'interés públic o social, sempre que no tinguen deficiències que afecten la seguretat i el benestar de les persones usuàries, vulneren els seus drets o incidisquen directament en els aspectes sanitaris.
  
3.3. Per a la concessió de les ajudes destinades a reforma i a construcció, es requerirà l'informe previ favorable de la direcció territorial de Benestar Social corresponent.
  
Article 4. Documentació
  
A la sol·licitud, signada correctament per l'alcalde o l'alcaldessa o per la persona representant de l'entitat local, s'hi adjuntarà:
  
4.1. En les sol·licituds d'equipament:
  
4.1.a. Pressupost detallat realitzat per dues empreses subministradores, de l'equipament que es pretén adquirir.
  
4.1.b. En el cas d'equipaments per a centres en construcció l'acabament de les obres dels quals estiga previst abans del 30 de setembre de 1999, s'hi adjuntarà certificat d'acabament de les obres o document en què s'especifique el termini previst d'acabament.
  
4.2. En les sol·licituds de reforma i de construcció:
  
4.2.a. Donat cas que l'obra no s'haja iniciat en el moment de la sol·licitud:
  
4.2.a.1. Pressupost de l'obra que s'ha de realitzar.
  
4.2.a.2. Projecte de les obres que s'han de realitzar.
  
4.2.a.3.Ajudes sol·licitades a uns altres organismes amb el mateix objectiu, especificant aquests i la quantitat atorgada en cas de concessió.
  
4.2.a.4. Programa d'actuació en el desplegament de les obres, duració prevista amb descripció de terminis i desglossament pressupostari d'acord amb aquests.
  
4.2.b. Donat cas que les obres ja estiguen iniciades:
  
4.2.b.1. Projecte de les obres en realització.
  
4.2.b.2. Pressupost de les obres en realització.
  
4.2.b.3. Contracte d'adjudicació de les obres.
  
4.2.b.4.Ajudes sol·licitades a uns altres organismes amb el mateix objectiu, especificant aquests i la quantitat atorgada en cas de concessió.
  
4.2.b.5. Programa d'actuació en el desplegament de les obres, amb una descripció detallada dels aspectes derivats del contracte d'adjudicació mateix, indicació de la data del començament de les obres, estat d'aquestes i data prevista d'acabament.
  
4.3. En ambdues modalitats de sol·licitud serà obligatori adjuntar la fitxa de manteniment a tercers correctament emplenada, d'acord amb el model adjunt, i les dades bancàries de l'entitat sol·licitant, per tal de poder realitzar el pagament de la subvenció.
  
Article 5. Obligacions de la persona sol·licitant
  
Totes les persones sol·licitants d'ajudes per a despeses d'equipament, de reforma i de construcció d'aquests centres adquireixen, per la concessió d'aquestes, a més de les obligacions inherents a l'autorització, les següents:
  
5.1. Assumir les actuacions de control financer que corresponen a la Intervenció General en relació amb la subvenció.
  
5.2. No alterar la finalitat de les subvencions i acomplir les obligacions que estableix la legislació vigent per a les persones perceptores de fons públics.
  
5.3. Comunicar fefaentment a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'uns altres organismes públics. L'obtenció concurrent de subvencions o d'ajudes atorgades per unes altres administracions o ens públics o privats, podrà originar la modificació de la resolució de concessió.
  
5.4. No minorar ni anul·lar la consignació que l'entitat sol·licitant haguera establit inicialment en el seu pressupost per a aquesta finalitat.
  
5.5. Facilitar la inspecció, el control i el seguiment de la Conselleria de Benestar Social, i en particular de la Direcció General de la Família i Adopcions o de les unitats administratives que en depenen, amb l'objectiu de conéixer qualsevol aspecte de l'activitat que és l'objecte de la subvenció. L'incompliment d'aquesta obligació podrà originar la deixada sense efecte o la minoració de la resolució de concessió de l'ajuda.
  
5.6. Atendre els requeriments de la Direcció General de la Família i Adopcions i de la direcció territorial de Benestar Social, per delegació de la primera, quant a cobrir vacants que es produïren al centre, respectant sempre el caràcter propi de l'entitat i l'adequada qualitat del servei prestat. També hauran de comunicar les baixes de persones ateses en un termini màxim de 3 dies hàbils.
  
5.7. Facilitar als òrgans competents de la Direcció General de la Família i Adopcions, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada per les unitats administratives dependents de la primera per tal de justificar el compliment dels requisits i de les condicions necessaris per a la concessió de la subvenció, la realització de les activitats o l'adopció del comportament que justifique el lliurament d'aquesta o la correcta aplicació de la quantitat lliurada a la finalitat prevista, sense perjudici de la confidencialitat exigible.
  
5.8. Col·laborar amb la Generalitat Valenciana, en l'àmbit de la seua competència, en polítiques integrals per a afavorir la coordinació i la integració dels centres, dels serveis, dels programes i de les activitats en el camp de la família o de l'adopció.
  
5.9. Atendre els pagaments de les obligacions que es contrauen.
  
5.10. Justificar les ajudes concedides en el termini màxim establit en aquesta ordre.
  
5.11. Presentar abans del 31 de gener de l'exercici següent una memòria de els actuacions subvencionades.
  
5.12. No modificar la finalitat de l'ajuda en un període mínim de 5 anys en cas de concessió de subvenció per a equipament.
  
5.13. En el cas de concessió d'ajudes per a reforma i construcció:
  
5.13.a. No modificar la finalitat de l'ajuda en un període mínim de 10 anys des de l'acabament de les obres.
  
5.13.b. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si es produeixen, en l'execució d'aquesta.
  
Aquesta aportació haurà de ser acreditada en el termini de 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat local cofinançadora en què es comprometa per a l'exercici vigent el crèdit necessari. En cas de despesa plurianual, l'entitat haurà d'aportar l'aprovació de la citada despesa plurianual i la qualificació com a despesa obligatòria.
  
5.13.c. Començar les obres en el termini màxim de dos mesos comptadors des de la notificació de la concessió de l'ajuda i, en aquest termini, presentar el contracte d'adjudicació d'obres i el programa d'actuació conseqüència del contracte d'adjudicació que garantisca l'execució de les obres en l'exercici per al qual es concedeix la subvenció. La falta de compliment d'aquest requisit podrà originar la resolució de revocació de l'ajuda concedida.
  
5.14. Podrà ser motiu de denegació de la sol·licitud haver incorregut en els incompliments indicats en l'article 47.9 de la Llei d'Hisenda Pública Valenciana quant a les ajudes concedides en exercicis anteriors.
  
Article 6. Prioritats
  
En la concessió d'aquestes ajudes s'estableixen per ordre les prioritats següents:
  
6.1. Tindran prioritat absoluta en la concessió de les ajudes els centres, dels recollits en l'article 1 d'aquesta ordre, que estiguen en funcionament i siguen o hagen sigut subvencionats per la Conselleria de Benestar Social, mitjançant la Direcció General de la Família i Adopcions.
  
6.2. Equipaments i reformes considerats necessaris perquè els centres complisquen l'adequació a la LOGSE i la resta de normativa vigent.
  
6.3. Reformes o construcció d'edificis que substituïsquen centres, dels recollits en aquesta ordre, que no reunisquen les condicions per a l'autorització, i que la seua estructura o la situació no aconsellen dur-hi a terme reformes.
  
Article 7. Exclusions i motius de denegació
  
Estan expressament exclosos d'aquestes ajudes els conceptes següents:
  
7.1. Equipaments i obres de centres ja subvencionats en exercicis anteriors.
  
7.2. Equipaments per a obres en curs d'execució, llevat de les que estiga previst que acaben abans del 30 de setembre de 1999.
  
7.3. Equipaments adquirits i obres acabades abans de l'1 de gener de 1999.
  
7.4. Conceptes subvencionats per unes altres entitats en més del 80%.
  
7.5. Sol·licituds que per la seua naturalesa, puguen ser objecte d'atenció d'uns altres organismes públics, o que no estiguen recollides en aquesta ordre.
  
TÍTOL II
  
Procediment
  
CAPÍTOL I
  
Iniciació al procediment
  
Article 8. Lloc de presentació
  
Les sol·licituds d'ajuda es presentaran, juntament amb la documentació requerida, en la direcció territorial de Benestar Social de la província on es trobe el centre per al qual se sol·licita la subvenció, sense perjudici que es puga presentar en la resta de llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Article 9. Terminis de presentació
  
El termini per tal de presentar aquestes ajudes serà d'1 mes comptador des de l'endemà de la publicació d'aquesta ordre en el Diari Oficial de la Generalitat Valenciana.
  
CAPÍTOL II
  
Tramitació, resolució i recursos
  
Article 10. Instrucció
  
10.1. El procediment es podrà iniciar per l'entitat o per la persona interessada, i s'ajustarà a allò establit en aquesta ordre i, amb caràcter general, en la Llei de Règim Jurídic de les Administracions Públiques i del Procediment Administratiu Comú.
  
10.2. Una vegada rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha d'emetre la resolució.
  
10.3. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre siga exigible, es notificarà a l'entitat interessada la causa que impedeix la continuació del procediment, i es requerirà perquè en el termini de 10 dies esmene la falta o aporte els documents preceptius amb l'advertència que si no ho fa així, es considerarà que desisteix de la seua petició i s`arxivarà l'expedient sense més tràmit. Aquest tràmit es realitzarà d`acord amb el que preveu l'article 71 de la Llei 30/1992, de 26 de novembre.
  
Com que no es tracta d'un procediment selectiu o de concurrència competitiva, aquest termini podrà ser ampliat prudencialment, fins a cinc dies, a petició de l'interessat o a iniciativa de l'òrgan, quan l'aportació de documents requerits presente dificultats especials, segons prevé l'article 71.2 de la Llei 30/1992.
  
10.4. Per a l'elaboració de les propostes de resolució es crearan comissions de valoració que es constituiran d'acord amb la disposició addicional primera d'aquesta ordre.
  
10.5. En qualsevol fase de la tramitació de l'expedient, a la vista de la documentació que hi conste i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú, i realitzar les comprovacions necessàries sobre l'exactitud de tot això.
  
Article 11. Resolució
  
11.1. La resolució de les sol·licituds d'ajuda que es presenten a l'empara del que preveu aquesta ordre correspon a la consellera de Benestar Social, a proposta de la Direcció General de Família i Adopcions.
  
11.2. El termini màxim per a tramitar i resoldre les sol·licituds d'ajudes previstes en aquesta ordre serà de tres mesos a partir de la data en què haurà tingut entrada en el registre de l'òrgan competent per a la seua tramitació.
  
En els casos en que no s'emeta resolució expressa en el termini indicat, s'entendrà que les sol·licituds han sigut desestimades a l'efecte previst per l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Per que l'acte presumpte tinga eficàcia, caldrà procedir d'acord amb el que indica l'article 44 de la citada llei.
  
L'obligació de l'Administració de dictar una resolució expressa a què es refereix l'apartat primer de l'article 42 de la Llei 30/1992 se subjectarà, en els casos de desestimació per silenci administratiu, al règim de resolució expressa posterior al venciment del termini que adoptarà l'Administració sense cap vinculació al sentit del silenci.
  
11.3. L'import de les subvencions concedides no podrà superar, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, el cost de l'activitat que han de realitzar les persones o les entitats beneficiàries.
  
11.4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà originar la modificació de la resolució de concessió.
  
11.5. Podrà ser motiu de denegació la incorrecta o la nul·la justificació d'ajudes amb la mateixa finalitat d'exercicis anteriors, sempre que haguera sigut declarada mitjançant resolució expressa motivada, recaiguda en expedient previ en què es garantisca l'audiència a la persona afectada i se li haguera notificat.
  
Article 12. Recursos
  
12.1. Contra les resolucions, expresses o presumptes, dictades per la consellera de Benestar Social, s'hi podrà interposar el recurs contenciós administratiu en la forma, el termini i les condicions que determina la llei reguladora d'aquesta jurisdicció.
  
L'article 43.3 de la Llei 30/1992 estableix que l'estimació per silenci administratiu té a tots els efectes la consideració d'un acte administratiu finalitzat del procediment.
  
La desestimació per silenci administratiu té el sol efecte de permetre als interessats la interposició del recurs administratiu o contenciós administratiu que escaiga.
  
TÍTOL III
  
Del pagament i de la justificació de les subvencions
  
Article 13. Avançaments de pagament
  
El pagament i la justificació d'aquestes ajudes es realitzarà d'acord amb allò estipulat en l'article 47 bis del Decret Legislatiu pel qual s'aprova el text refós de la Llei d'Hisenda Pública de la Generalitat Valenciana, modificat per la Llei 10/1988, de Mesures Fiscals, de Gestió Financera i d'Organització de la Generalitat Valenciana per a aquest exercici.
  
En la resolució de concessió de l'ajuda per a reforma o construcció, s'hi podrà incloure la possibilitat d'avançar un 15% de l'import total anual de la subvenció, el qual es farà efectiu una vegada presentada per part de l'entitat beneficiària un certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda, el contracte d'adjudicació d'obres i el programa d'actuació recollits en els articles 4 i 5 d'aquesta ordre.
  
L'import avançat es descomptarà proporcionalment, i en la forma que es determine en la resolució de concessió, els successius pagaments que es realitzen després de presentar la justificació corresponent.
  
Article 14. Del pagament per a les ajudes per a equipament
  
14.1. Els successius pagaments es realitzaran contra presentació, per part de l'entitat, d'un certificat d'obligació contreta o de pagament efectuat, expedit per l'interventor local, o factures acreditatives de la despesa, en què consten les quantitats aplicades a l'objecte de la subvenció amb el detall exprés dels diferents conceptes subvencionats, de les unitats i dels imports parcials.
  
14.2. En el cas d'equipaments per a centres en construcció l'acabament de les obres dels quals estiga prevista per a abans del 30 de setembre de 1999, es presentarà un certificat que acredite l'acabament de les obres en aquesta data. La falta de presentació del citat document podrà ser motiu de revocació de l'ajuda concedida.
  
14.3. S'estableix com a termini màxim de justificació d'aquestes ajudes el 31 de de gener l'any 2000.
  
Article 15. Del pagament per a les ajudes d'obres de reforma i de construcció
  
15.1. Els pagaments es realitzaran contra certificat d'obra acabada expedit per un tècnic o per una tècnica competent d'acord amb les condicions de finançament establides i de conformitat amb el projecte presentat. Aquests certificats seran aprovats per l'òrgan competent per a la contractació de les obres subvencionades. Es presentaran per triplicat.
  
15.2. El pagament d'aquestes ajudes exigeix el compliment de les obligacions recollides en l'article 5 i, específicament, les contingudes en el punt 13.b i 13.c.
  
No es realitzarà el pagament de l'ajuda si aquesta documentació no s'ha presentat en temps i forma, i podrà ser causa de revocació de la resolució de concessió de l'ajuda.
  
15.3. Les ajudes es justificaran d'acord amb els terminis indicats en el programa d'actuació a què fa referència l'article 4.2.a.4 o 4.2.b.5. L'incompliment d'aquest requisit podrà provocar la revocació o la minoració de l'ajuda concedida.
  
15.4. El dia 30 de novembre s'haurà d'haver justificat, si més no, el 75% de la quantitat concedida per a l'exercici en curs. L'incompliment d'aquest requisit podrà originar la revocació de l'ajuda concedida.
  
Article 16. Comunicació del cobrament de la subvenció
  
Després del cobrament de cada termini de subvenció, les entitats hauran de remetre a l'òrgan competent en família i adopcions, i en el termini d'un mes comptador des d'aquesta percepció, la comunicació escrita d'haver-la rebuda, mitjançant una carta de pagament que n'indique la data, la quantitat i el concepte, expedida pel dipositari o per la dipositària i intervinguda per l'interventor o per la interventora de fons, que acredite l'ingrés de la subvenció en les arques de la corporació.
  
Article 17. Revisió, deixada sense efecte o minoració
  
17.1. Es podrà dictar una resolució de deixada sense efecte o de minoració i, en tot cas, de reintegrament de les quantitats rebudes, en els casos de l'article 47.9 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
17.1.a. El procediment s'iniciarà d'ofici com a conseqüència de la iniciativa mateix de l'òrgan competent, d'una ordre superior, de la petició raonada d'altres òrgans o de la formulació d'una denúncia.
  
17.1.b. El termini màxim per a resoldre serà de sis mesos des del moment en què va ser incoat l'expedient de revocació o de minoració.
  
17.2. Les quantitats que s'hagen de reintegrar tindran la consideració d'ingrés de dret públic a l'efecte del procediment aplicable a la cobrança.
  
17.3. La resolució, d'acord amb el procediment establit en aquest article, correspon a la consellera de Benestar Social, a proposta de la Direcció General de la Família i Adopcions.
  
17.4. En els casos de nul·litat, d'anul·labilitat i de rectificació d'errors dels actes administratius que van servir de base a la concessió de les ajudes, hi valdrà el que diu el capítol I del títol VII de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
17.5. La quantitat concedida en concepte de reforma i de construcció serà reduïda proporcionalment si es produeix, en adjudicar-se l'obra, una disminució de la quantitat prevista en la sol·licitud.
  
Article 18. Obligacions de la Conselleria de Benestar Social
  
La Conselleria de Benestar Social no assumirà obligacions que es deriven de la relació laboral del personal dels centres o dels serveis subvencionats, sinó que serà els titulars d'aquests els qui ens respondran amb caràcter exclusiu.
  
Així mateix, la concessió d'una subvenció a l'empara d'aquesta ordre no comportarà cap obligació per part de la Conselleria d'adjudicar subvencions en exercicis posteriors.
  
Article 19. Valoració
  
En les subvencions recollides en aquesta ordre, l'òrgan competent en matèria de família i adopció fixarà els límits màxims, d'acord amb les disponibilitats pressupostàries, per a la valoració i la concessió de les subvencions, d'acord amb la planificació, la racionalització dels serveis i les limitacions pressupostàries.
  
Dins de l'import global màxim de les ajudes, la quantificació específica es determinarà tenint en compte:
  
19.1 Les prioritats indicades en aquesta ordre.
  
19.2. L'adequació del projecte a les necessitats que hi haja d'acord amb la demanda i amb uns altres possibles recursos a la zona, i també amb el programa d'activitats previst.
  
19.3 Que els projectes presentats s'ajusten als principis bàsics en matèria de conciliació de la vida familiar i laboral, sense perjudici de la necessària col·laboració amb unes altres entitats.
  
Article 20. Dotació pressupostària
  
La línia de subvenció, amb càrrec al programa pressupostari 313.30, Família i Adopcions, a través de la qual es concediran les distintes ajudes i subvencions convocades en aquesta ordre és la següent:
  
Denominació: Reforma i equipament de centres.
  
Projecte: 2510.
  
Línia de subvenció: 701/1999.
  
Consignació pressupostària: 24.476.663 PTA (67.156,09 euros).
  
Els crèdits consignats tenen caràcter màxim, i no podran concedir-se subvencions quan aquests estiguen exhaurits.
  
La Conselleria de Benestar Social, una vegada exhaurits els fons, haurà de fer pública aquesta circumstància a l'efecte de la desconvocatòria.
  
Si a conseqüència de transferències de fons s'incrementen aquests crèdits, caldrà fer constar aquest increment en la corresponent publicació en el Diari Oficial de la Generalitat Valenciana.
  
No obstant això, l'òrgan competent per a resoldre podrà procedir al prorrateig de la subvenció entre les persones beneficiàries d'aquesta de l'import global màxim fixat.
  
DISPOSICIONS ADDICIONALS
  
Primera
  
1. Per a la valoració dels expedients de sol·licitud es constituirà una comissió de valoració per cada direcció territorial de Benestar Social, composta pels membres següents:
  
1.a. Per la Direcció General de Família i Adopcions:
  
El director general, qui exercirà com a president,
  
El cap del Servei de Família, i
  
El cap de Secció de Participació Familiar i Seguiment del Pla Integral.
  
1.b. Per la direcció territorial de Benestar Social corresponent:
  
El director o la directora territorial de Benestar Social, i
  
Dos representants de la citada direcció territorial de Benestar Social, responsables de la tramitació dels expedients, nomenats pel director general de Família i Adopcions.
  
2. A més d'aquests membres, podrà ser convocat qualsevol tècnic o tècnica de la direcció territorial que es considere necessari per a efectuar adequadament la valoració de l'expedient, amb veu però sense vot.
  
3. La Direcció General o la direcció territorial podrà convocar a aquestes comissions els representants dels col·lectius sectorials, els quals podran ser sentits però no tindran dret a vot.
  
4. No estarà formalment constituïda la comissió sense la participació, si més no, de tres membres.
  
5. El cap del Servei de la Família, o la persona en qui delegue, actuarà com a secretari de la comissió.
  
6. Aquesta comissió emplenarà les plantilles de valoració, les quals seran signades pel secretari o per la secretària i per les persones que hi participen, d'acord amb el model elaborat mitjançant instrucció interna de la Direcció General de la Família i Adopcions.
  
7. El funcionament intern es regularà mitjançant instrucció de la Direcció General de la Família i Adopcions.
  
Segona
  
En l'àmbit d'aquesta ordre podran subvencionar-se les despeses corresponents a l'elaboració dels projectes necessaris per a realitzar les obres de reforma i de construcció.
  
DISPOSICIONS FINALS
  
Primera
  
Quan per part de les entitats sol·licitants es faça publicitat, mitjançant qualsevol mitjà de comunicació, dels centres subvencionats totalment o parcial per les ajudes a què fa referència aquesta ordre, serà obligatori fer constar-hi explícitament que es tracta d'un centre subvencionat per la Generalitat Valenciana.
  
Als locals dels centres subvencionats caldrà exposar en lloc visible la placa d'identificació en què s'indique la condició de subvencionats per la Generalitat Valenciana, quan l'ajuda siga superior al 50% del cost.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta ordre, s'hi podrà interposar recurs contenciós administratiu en el termini de dos mesos comptadors des de la publicació, davant de la sala corresponent del Tribunal Superior de Justícia de la Comunitat Valenciana, i amb les condicions establides en la llei que regula aquesta jurisdicció.
  
València, 18 de febrer de 1999
  
La consellera de Benestar Social,